b"\n_START_ARTICLE_\nHastings Castle\n_START_PARAGRAPH_\nHastings Castle er en borgruin i byen Hastings, East Sussex i England. Det blev oprindeligt bygget af Vilhelm Erobreren, men er i l\xc3\xb8bet af historien blevet udsat for \xc3\xb8del\xc3\xa6ggelser flere gange, hvorfor det fremst\xc3\xa5r som en ruin i dag.\n_START_SECTION_\nHistorie\n_START_PARAGRAPH_\nStraks efter at v\xc3\xa6re ankommet til England i 1066 beordrede Vilhelm Erobreren tre forskellige bef\xc3\xa6stninger opf\xc3\xb8rt; Pevensey Castle i september 1066, Hastings (inden Slaget ved Hastings) og Dover Castle f\xc3\xa5 dage efter slaget. Hastings Castle blev oprindeligt bygget som et motte-bailey-anl\xc3\xa6g t\xc3\xa6t p\xc3\xa5 havet. Den oprindelige borg blev bygget i tr\xc3\xa6, men i 1070 udstedte Vilhelm Erobreren ordre om at slottet skulle genopf\xc3\xb8res i sten sammen med St Mary's Chapel. Efter borgen var blevet bygget i sten, blev den overdraget til Humphrey de Tilleul. Da han rejste tilbage til Normandiet overgik slottet til Greven af Eu, der p\xc3\xa5 det tidspunkt hed Robert._NEWLINE_Greven af Eu i Frankrig kontrollerede slottet i det meste af den noraminske periode og i 1172 blev et stort t\xc3\xa5rn bygget for yderligere at forst\xc3\xa6rke borgen. Kong John beordrede at den skulle \xc3\xb8del\xc3\xa6gges for at undg\xc3\xa5 at den faldt i h\xc3\xa6nderne p\xc3\xa5 Dauphin Louis. I 1220 blev slottet genbef\xc3\xa6stet af Henrik 3. og forblev p\xc3\xa5 kongens h\xc3\xa6nder frem til 1331. I 1249 blev det renoveret og i 1274 udstedte Edvard 1. forordninger til fl\xc3\xa5den fra slottet._NEWLINE_I 1287 h\xc3\xa6rgede voldsommer storme den engelske sydkyst i mange m\xc3\xa5neder, og den bl\xc3\xb8de sandsten bukkede under for vejret. En stor sektion den klippe, som borgen er bygget p\xc3\xa5, faldt i havet sammen med en del af slottet._NEWLINE_I 1339 og 1377 blev byen angrebet af Frankrig, hvilket efterlod mange nedbr\xc3\xa6ndte bygninger og hjem. I l\xc3\xb8bet af det n\xc3\xa6ste \xc3\xa5rhundrede gjorde erosion at borgen gradvist forfaldt og forsvandt i havet. I midten af 1500-tallet iv\xc3\xa6rksatte Henrik 8. en \xc3\xb8del\xc3\xa6ggelsen af alle katolsk klostre, hvilket efterlod stedet i forfald i mange \xc3\xa5r. Herefter at stedet blev k\xc3\xb8bt af Pelham-familien og blev brugt til landbrug indtil det var s\xc3\xa5 overgroet og forfaldent, at det stort set blev glemt._NEWLINE_F\xc3\xb8rst i 1824 blev det ark\xc3\xa6ologisk udgravet og efterf\xc3\xb8lgende restaureret og i 1870'erne blev slottets k\xc3\xa6ldre genopdaget._NEWLINE_Under 2. verdenskrig oplevede slottet yderligere \xc3\xb8del\xc3\xa6ggelser, da Hasting var m\xc3\xa5let for flere bombetogter. I 1951 k\xc3\xb8bte Hastings Corporation stedet og lavede det om til en turistattraktion."